ห้าดาวชู 3 เมนูรับตรุษจีน
ไก่ย่างห้าดาว ชู 3 เมนูหลักหลักเกาะกระแสตรุษจีน พร้อมตรึงราคาขายไก่รับกำลังซื้อคึกดันยอดขายพุ่ง 20%
10 ก.พ. 2553

ไก่ย่างห้าดาว ชู 3 เมนูหลักหลักเกาะกระแสตรุษจีน พร้อมตรึงราคาขายไก่รับกำลังซื้อคึกดันยอดขายพุ่ง 20%
นายสถิต สังขนฤบดี รองกรรมการผู้จัดการอาวุโส บริษัท ซีพีเอฟ ผลิตภัณฑ์อาหาร ผู้ผลิตและทำตลาดผลิตภัณฑ์ "ไก่ย่างห้าดาว" เปิดเผยว่า ในเทศกาลตรุษจีนนี้บริษัทจะใช้สินค้า 3 เมนูเพื่อบุกตลาดได้แก่ เป็ดพะโล้ไหว้เจ้า ไก่ต้มน้ำปลา และไก่จ้อ โดยราคาขายไก่ของบริษัทไม่มีการปรับขึ้นแต่อย่างใด เมื่อเทียบกับช่วงเดียวกันของปีก่อน เนื่องจากบริษัทสามารถควบคุมต้นทุนการผลิตสินค้าได้ ซึ่งราคาไก่ต้มน้ำปลาอยู่ที่ 109 บาทต่อตัว เป็ดพะโล้ไหว้เจ้าอยู่ที่ 250 บาทต่อตัว และไก่จ้อ ขายถุงละ 23 บาท และมั่นใจว่าในช่วงเทศกาลตรุษจีนนี้จะสร้างยอดขายรวม 4 วัน ได้มากกว่า 1 แสนตัว เพิ่มขึ้น 20% จากปีก่อน เนื่องจากความมั่นใจในการจับจ่ายใช้สอยของประชาชนมีมากขึ้น ตามแนวโน้มเศรษฐกิจไทยที่กำลังฟื้นตัว ทำให้กล้าที่จะใช้จ่ายเงินในเทศกาลนี้ 
นอกจากนี้ กลุ่มคนที่ไหว้เจ้ารุ่นใหม่ก็หันมาซื้อ ไก่ย่างห้าดาว ที่ขายตัวละ 109 บาท มาไหว้เจ้ามากขึ้น ส่งผลให้ยอดขายไก่ย่างห้าดาวในช่วงนี้เติบโตเพิ่มขึ้นตามไปด้วย ขณะเดียวกัน บริษัทมีกลุ่มลูกค้าประจำที่นิยมมาซื้อสินค้ากับบริษัทประมาณ 60-70% และมองแนวโน้มกลุ่มลูกค้าประจำที่หันมาซื้อสินค้าในแต่ละปีเพิ่มขึ้นสูงอย่างต่อเนื่อง  
ขณะที่ราคาขายไก่โดยเฉลี่ยในช่วงตรุษจีนนี้ คาดว่าจะปรับขึ้น 10% เนื่องจากความต้องการซื้อไก่จากทั่วประเทศมีเพิ่มขึ้น ประกอบกับผู้ประกอบการในห้างค้าปลีกต่างจัดโปรโมชั่นสินค้าเพื่อกระตุ้นกำลังซื้อจำนวนมาก ทำให้การแข่งขันในตลาดรวมมีความรุนแรงยิ่งขึ้น และคาดว่ายอดการซื้อไก่ในช่วงตรุษจีนนี้ ผู้บริโภคแต่ละคนจะซื้อมากกว่า 2 ตัวขึ้นไป ตามแนวโน้มเศรษฐกิจที่กำลังฟื้นตัว จากปีก่อน ยอดซื้อต่อคนโดยเฉลี่ยอยู่ที่ 2 ตัว